Nagu  oleme kirjeldanud, on teadvuseteaduse üks probleem see, et me EEG või fMRIga mõõtes ei tea, millised ajuprotsessid on tarvilikud teadvuse sisude on-line esitamisega (ja pole mitte selle protsessi eeldused või tagajärjed). Tegelikult on see probleem tänapäeva kognitiivses neuroteaduses väga üldine: EEG ja fMRI annavad mingis katseparadigmas mingisuguseid ajukorrelaate, kuid me ei tea, kas need protsessid ja piirkonnad on tõepoolest ülesande lahendamiseks tarvilikud või lihtsalt mingil põhjusel on ajas suhteliselt samaaegsed - nende meetoditega on hetkel võimalik leida ainult korrelatsioone.